kardosdrur/scandi-wiki huggingface dataset:
Nanna Ditzel

Nanna Ditzel (født Hauberg 6. oktober 1923 i København, 17. juni 2005) var en dansk designer.  

Ditzel gik i snedkerlære på Richards Skole (1942-43) og blev uddannet på Kunsthåndværkerskolen i 1946.  

Allerede i 1944 deltog hun på Snedkerlaugets Udstilling sammen med Jørgen Ditzel (1921-61), som hun giftede sig med i 1946 og med hvem hun samarbejdede frem til hans død i 1961. I 1950'erne tegnede parret smykker for Georg Jensen samt møbler og tekstiler, der indbragte sølvmedaljer ved Triennalerne i Milano 1951, 1954 og 1957 samt guldmedalje 1960. I 1956 modtog de Lunningprisen. 

Efter Jørgen Ditzels død fortsatte hun alene og vakte i slutningen af 1960'erne opmærksomhed med møbler udført i polyester og glasfiber. For Halling-Koch Design Center tegnede hun i 1965 tekstilet Hallingdal. 

Nanna Ditzel besad bl.a. posten som bestyrelsesmedlem i Georg Jensen Fonden i 1988-90 samt formand for Statens Kunstfonds udvalg for kunsthåndværk og design i 1989-92. Herudover var Nanna Ditzel medlem af bestyrelsen for Dansk Design Center i 1992-94. 

Nanna Ditzel eksperimenterede tidligt med nye teknologier og nyskabende rumlige installationer. Hendes produktion var præget af menneskelige løsninger og en søgen efter skønhed og harmoni, bl.a. udtrykt i en varm og lysende farveskala. I 1968-1986 havde hun tegnestue i London, og skabte sammen med ægtefællen Kurt Heide Interspace Internation Møbelhus/Designcenter. Da hun i 1987 flytter tilbage til København, erhverver hun en ejendom i Klareboderne 4, hvor hun indretter bolig, tegnestue og værksted. Her udstiller hun igangværende arbejder og projekter i vinduet mod Klareboderne. Hun bor og arbejder her frem til sin død i 2005, og er begravet på Mariebjerg Kirkegård i Gentofte. Nanna og Jørgen Ditzel fik døtrene Dennie (1950-), Vita og Lulu (1954-).

Møbler, design m.m. 

 1955 Høj barnestol (Kolds Savværk)
 1958 Ring Stolen
 1959 Det Hængende Æg
 1962 Trissen
 1965 Hallingdal tekstil (Halling-Koch Design Center)
 1969 Glasfiber møbler (Domus Danica)
 1988 Farvesætning til IC3 tog (DSB)
 1989 Bænk for to (Fredericia Stolefabrik)
 1993 In Charge (Claus Lundsgaard)
 1993 Trinidad-stolen (Fredericia Stolefabrik)
 1994 Armbånd og øreclips (Georg Jensen)
 1994 Armbåndsur (Georg Jensen)
 1996 Tuba (Fredericia Stolefabrik)
 1997 City Bænk (G.H. Form)
 1998 Incharge (Dynamostol)
 2002 Icon

Yderligere udmærkelser 
 1990 Guld ved International Furniture Design Competition for sin Bænk for to
 1995 ID Prisen (Dansk Design Center) for stabelstolen Trinidad
 1995 Slået til Ridder af Dannebrog
 1996 Honorary Royal Designer af Royal Society of Art i London
 1997 Nationalbankens Jubilæumsfonds Hæderslegat
 1998 Livsvarig statsydelse for kunstnere på finansloven
 1999 Thorvald Bindesbøll Medaljen

Referencer

Eksterne henvisninger 
 
 Nanna Ditzel portræt  af Frederica Furniture.
 Nanna Ditzel Galleri
 Nanna Ditzel Design

Designere fra Danmark
Danskere i 1900-tallet
Riddere af Dannebrog
Personer fra København
Personer i Kraks Blå Bog (afdøde)
Danskere i 2000-tallet
Møbelarkitekter fra Danmark
Personer med enkeltværker i Kulturkanonen
Fleetwood Mac

Fleetwood Mac er en britisk-amerikansk blues rock-gruppe dannet i 1967 af blandt andre tre forhenværende medlemmer af John Mayall & the Bluesbreakers, Mick Fleetwood (f. 1947), trommer, John McVie (f. 1945), bas, og Peter Green (f. 1946), guitar. Gruppen etablerede sig snart som et af de førende bluesorkestre i England med en stærk inspiration fra den amerikansk rhythm and blues-stilart. Gruppen fik stor succes med blandt andre nummeret "Albatross" (1968).

I løbet af karrieren har gruppen optrådt i mange forskellige konstellationer. Allerede i 1970 forlod Peter Green gruppen, og nye medlemmer som bl.a. Christine McVie (f. 1943), keyboard, sang, Lindsey Buckingham (f. 1949), guitar, sang, og Stevie Nicks (f. 1948), sang, førte Fleetwood Mac fra bluesbaseret, eksperimentel rock over i den melodiøse rockgenre. Lp'en Rumours (1977) blev rockhistoriens indtil da største succes med et salg på over 25 millioner solgte eksemplarer. Populariteten blev videreført med lp'erne Tusk (1979) og Live (1980).

Fleetwood Mac blev opløst i 1982, hvorefter de enkelte medlemmer arbejdede med soloprojekter. Gruppen gjorde comeback i 1987 med Tango in the Night, men var kun sporadisk aktiv i 1990'erne.

I 1998 blev Fleetwood Mac optaget i Rock and Roll Hall of Fame. De oprindelige medlemmer Mick Fleetwood, John McVie, Peter Green, Jeremy Spencer og Danny Kirwan, samt Rumours-era medlemmerne Christine McVie, Stevie Nicks og Lindsey Buckingham blev hædret, mens andre tidligere medlemmer ikke blev inkluderet.

I 2003 genforenedes gruppen; den udsendte albummet Say You Will og tog på verdensturné. Selv om den ikke har udgivet studiealbums siden da, har den turneret af og til med forskellige besætninger.

Studiealbums
 Fleetwood Mac (1968)
 Mr. Wonderful (1968)
 Then Play On (1969)
 Kiln House (1970)
 Future Games (1971)
 Bare Trees (1972)
 Penguin (1973)
 Mystery to Me (1973)
 Heroes Are Hard to Find (1974)
 Fleetwood Mac (1975)
 Rumours (1977)
 Tusk (1979)
 Mirage (1982)
 Tango in the Night (1987)
 Behind the Mask (1990)
 Time (1995)
 Say You Will (2003)

Medlemmer

Nuværende

Tidligere

Eksterne henvisninger 

 

Rockgrupper fra USA
Rockgrupper fra Storbritannien
Hollywood Walk of Fame
Musikgrupper fra 1967
Marathakrigen

Der var tre Marathakrige mellem briterne og Marathaforbundet i Indien.

 1. Marathakrig: 1777-1783
 2. Marathakrig: 1803-1805
 3. Marathakrig: 1817-1818

Sydasiens historie
Indiske krige
Kozani

Kozani (på græsk Κοζάνη), (Makedonsk: Кожани(Kozhani), er en by i Makedonien i det nordlige Grækenland og den største by i regionen Vestmakedonien. Byen er hovedstad i den regionale enhed Kozani. Byen ligger 120 km vest for Thessaloniki.

Byer i Grækenland
Vestmakedonien
Jens Enevoldsen

Jens Evald Enevoldsen (født 23. september 1907 i København, død 23. maj 1980 smst.) var en dansk skakspiller og -forfatter. 

Enevoldsen vandt i perioden 1940-60 det danske mesterskab fem gange og var landets førende spiller, indtil Bent Larsen gjorde sin entré på skakscenen. Han fik titlen international mester i 1950. Enevoldsen spillede i perioden 1933-72 140 landskampe med 147 partier. Ingen anden har spillet på landsholdet i en så lang periode. Enevoldsen var i en årrække en farverig skakredaktør ved dagbladet Politiken, og hans forfattervirksomhed var betydelig, bl.a. selvbiografien 30 år ved skakbrættet (1952) og Verdens bedste skak I-II (1966-68).

Eksterne henvisninger 

 
 

Personer fra København
Skakspillere fra Danmark
Journalister ved Politiken
Danmarksmestre i skak
Joe Frazier

Joseph Frazier (Joe Frazier) (12. januar 1944 i Beaufort, South Carolina – 7. november 2011) var en amerikansk professionel bokser. Frazier vandt OL-guld i sværvægt i Tokyo i 1964 og sit første professionelle VM i 1970. I 1971 forsvarede Frazier med en pointsejr i New York sin titel mod Muhammad Ali i den såkaldte Fight of the century. Frazier mistede titlen til George Foreman i 1973. Senere mødte han Ali i to kampe, hvoraf den ene var om VM-titlen i The Thrilla in Manila, men tabte dem begge. Frazier trak sig tilbage i 1976, men forsøgte uden succes et comeback i 1981. Pga. den aggressive stil og et hårdt venstre hook er han blevet sammenlignet med Rocky Marciano. Efter kort tids sygdom døde han 7. november 2011 af leverkræft.

Noter

Eksterne henvisninger 
 Nekrolog i New York Times 
 

Boksere fra USA
Olympiske mestre fra USA
Verdensmestre i sværvægtsboksning
Boksere ved sommer-OL 1964
Medaljevindere ved sommer-OL 1964
Boksere i International Boxing Hall of Fame
Olympiske boksere fra USA
Jørgen K. Bukdahl

Jørgen Peder Kristian Ødvin Bukdahl (født 14. maj 1936 i Askov, død 5. september 1979 i Aarhus) var en dansk teolog og filosof, lektor i etik og religionsfilosofi ved Aarhus Universitet; søn af Jørgen Bukdahl og bror til Else Marie Bukdahl. Han var gift med professor i statskundskab Lise Togeby og sammen fik de litteraten Lars Bukdahl og datteren Dorte Bukdahl.

Jørgen K. Bukdahl har øvet stor indflydelse på dansk teologi ved sine fortolkninger af filosofisk hermeneutik og Frankfurterskolen (Kritiske tolkninger, 1980), Marx (Karl Marx, 1967), Kierkegaard (Om Søren Kierkegaard, 1981) og Hegel (Introduktion til Hegel, 1977; tysk udgivelse Dialektische Einheit, 1986). Mange af hans bidrag til den teologiske og kulturelle debat er samlet i bøgerne Frihed og frigørelse (1980) og I den teologiske kreds (1981).

Eksterne henvisninger 
 

Filosoffer fra Danmark
Teologer fra Danmark
Ansatte ved Aarhus Universitet
Personer i Kraks Blå Bog (afdøde)
Personer i Dansk Biografisk Leksikon
Dansksprogede forfattere fra Danmark
Jens Høysgaard

Jens Pedersen Høysgaard (25. december 1698 – 21. april 1773) var en dansk sprogforsker.

Høysgaard blev student i 1719 og tog baccalaureus-graden i 1727. Han opnåede aldrig en akademisk stilling, men var pedel ved Københavns Universitet (1737-59) og derefter klokker ved Trinitatis Kirke til sin død.

I Accentuered og Raisonnered Grammatica (1747) gav Høysgaard den første indgående fonetiske beskrivelse af ordtyperne i dansk, inddelt efter åndelav, dvs. kort/lang vokal og forekomst af stød. Et andet hovedværk er Methodisk Forsøg til en Fuldstændig Dansk Syntax (1752), der ganske vist ikke behandler sætningsbygningen, men udførligt analyserer betydningsforholdet mellem forbindelser af grammatisk styrende og styrede ord. Med sine originale iagttagelser var Høysgaard forud for sin tid, men blev først langt senere værdsat efter fortjeneste.

Høysgaard var også den første, der registrede den teliske bøjning af danske stedsbiord. I 1743 foreslog han, at dansk fik et tegn for å-lyden. Det skete dog først i 1948.

Henvisninger

Litteratur 
 Henrik Bertelsen, Jens Pedersen Høysgaard og hans forfatterskab, Gyldendal, 1926.
 Henrik Bertelsen (red.), "Jens Høysgaard 1752-69", bind V af Danske Grammatikere, Gyldendal, 1923 (fotografisk genoptrykt 1979). .

Eksterne henvisninger 
 Dansk Biografisk Leksikon (1887-1905)
 Accentuered og Raisonnered Grammatica (1747) i Google Books
 Methodisk Forsøg til en Fuldstændig Dansk Syntax (1752) i Google Books

Filologer fra Danmark
Grammatikere
Danskere i 1600-tallet
Danskere i 1700-tallet
Peter Hvidt

Peter Hvidt (6. februar 1916 i København – 13. oktober 1986 sammesteds) var en dansk arkitekt.

Efter uddannelse på Kunsthåndværkerskolen drev han 1944-75 tegnestuen Hvidt & Mølgaard sammen med Orla Mølgaard-Nielsen. De skabte bl.a. de banebrydende møbelserier Portex (1945) og Ax (1950), baseret på industriel fremstilling og beregnet til eksport og derfor udført som pladsbesparende konstruktioner med minimering af emballage- og transportproblemer. Arkitektvirksomheden (fra 1970 sammen med Hans Kristensen) har omfattet kontor- og fabriksbygninger for bl.a. De Danske Sukkerfabrikker i København (1958), kollektivhuse og plejehjem som Lions Park i Søllerød, Hillerød og Birkerød (1962–70), samt Lillebæltsbroen (1965 – 1970) og Vejlefjordbroen (1975–80).

Tegnestuen er 1983 videreført af Hans Kristensen (f. 1933), Peter Holsøe (f. 1943) og sønnen Henrik Hvidt (f. 1945).

Kilder og eksterne henvisninger

Eksterne henvisninger 
 

Arkitekter fra Danmark
Modernistiske arkitekter
Danskere i 1900-tallet
Personer fra København
Personer i Kraks Blå Bog (afdøde)
Marathaforbundet

Marathaforbundet eller Marathariget var en vigtig indisk stat fra det 17. til 19. århundrede.

Staten opstod i det 17. århundrede, da hinduen Shivaji gjorde oprør imod den muslimske kejser Aurangzeb. I det 18. århundrede erobrede marathaerne store dele af Indien. Efterkommerne blev skubbet til side og forbundet var kontrolleret af fem store familier:

 Peshwa af Pune, rigets arvelige premierministre
 Bhonsle, Shivajis familie
 Sindhia af Gwalior i nuværende Madhya Pradesh
 Holkar af Indore i nuværende Madhya Pradesh
 Gaekwad af Baroda i nuværende Gujarat og Maharashtra

Efter nederlaget i Marathakrigene blev det meste af rigets territorium annekteret af briterne. De sidste tre overlevede som de indiske fyrstestater, som blev indlemmet i den nuværende republik i 1947-48.

Se også
Marathi (marathaernes sprog)

Ekstern henvisning
marathaer, Den Store Danske

Indiens historie
Sydasiens historie
Bonnie Raitt

Bonnie Raitt (født 8. november 1949) er amerikansk sanger og guitarist. Siden hun udsendte sit debutalbum i 1971, har hun haft noget nær monopol som kvindelig blues-slideguitarist med et repertoire bestående af 1930'ernes Robert Johnson-sange og nyere sange med såvel folk- som countrypræg. Hendes stemme er hæs og karakteristisk, hendes guitarspil indtrængende, som det bl.a. høres i samspillet med bluesveteranen John Lee Hooker på dennes album The Healer (1989). Hun toppede 1990 den amerikanske hitliste med albummet Nick of Time (1989).

Bonnie Raitt er stadig aktiv og var senest i Danmark d. 11. juni 2016 i Amager Bio, hvor hun spillede en udsolgt koncert.

Eksterne henvisninger 

Hollywood Walk of Fame
Rockmusikere fra USA
Bluesmusikere fra USA
Parsisme

Parsismen er en mindretalsreligion i Indien, en form af Zarathustrianisme.

Parserne følger den iranske profet Zarathustra. De udvandrede fra Iran til Indien i middelalderen — navnet er afledt af "Persien". Der er ca. 100,000 parsere, koncentreret i Mumbai. Befolkningstallet skrumper ind af demografiske grunde (parsere søger ikke proselytter) og det frygtes at sekten vil uddø.

Af religiøse grunde — lig er urene, og både jord og ild er hellige — udstiller de deres døde i dakhma, konventionelt "tårn af tavshed", hvor de bliver spist af gribbe. I nyere tid er denne metode blevet problematisk da forurening har gjort gribbene sjældnere.

Den berømte indiske familie Tata er parsisk. I Vesten var Freddie Mercury fra  Queen nok den mest kendte parser.

Eksterne henvisninger 

Religion i Indien
Landkreis Bamberg

Landkreis Bamberg er den vestligste Landkreis i Regierungsbezirken Oberfranken i delstaten Bayern i Tyskland. Landkreis Bamberg grænser i nord til Landkreis Lichtenfels og Landkreis Coburg, i øst til Landkreis Bayreuth, i syd til Forchheim, Erlangen-Höchstadt, Neustadt a.d.Aisch-Bad Windsheim og Kitzingen og i vest til Schweinfurt og Haßberge.

Geografi 
I Landkreis Bamberg er der dele af tre Naturparker: Steigerwald i vest, Fränkische Schweiz i øst og Haßberge i nord. Gennem Landkreisen løber floden Regnitz, som løber ud i Main nord for byen Bamberg .

Geisberg er med 585 m det højeste bjerg i Landkreisen. Det ligger mellem Melkendorf (Gemeinde Litzendorf), Geisfeld (Gemeinde Strullendorf) i vest og Lindach og Teuchatz (begge Markt Heiligenstadt) i øst.

Byer og kommuner 

Kreisen havde   indbyggere pr.    

Gemeindefreies områder (90,85 km² / ubeboet)
 Ebracher Forst (11,67 km²)
 Eichwald (4,33 km²)
 Geisberger Forst (10,32 km²)
 Hauptsmoorwald (20,82 km²)
 Koppenwinder Forst (12,89 km²)
 Lindach (6,27 km²)
 Semberg (4,50 km²)
 Steinachsrangen (5,75 km²)
 Winkelhofer Forst (8,52 km²)
 Zückshuter Forst (5,78 km²)

Forvaltningsfællesskaber
 Forvaltningsfællesskab Baunach(Byen Baunach, kommunerne Gerach, Lauter og Reckendorf)
 Forvaltningsfællesskab Burgebrach(Markt Burgebrach og Gemeinde Schönbrunn i Steigerwald)
 Forvaltningsfællesskab Ebrach(Märkte Burgwindheim og Ebrach)
 Forvaltningsfællesskab Lisberg(Kommunerne Lisberg og Priesendorf)
 Forvaltningsfællesskab Stegaurach(Kommunerne Stegaurach og Walsdorf)
 Forvaltningsfællesskab Steinfeld(Kommunerne Königsfeld, Stadelhofen og Wattendorf)

Kilder og henvisninger
Mogens Koch

Mogens Koch (født 2. marts 1898 på Frederiksberg, død 16. september 1992 i København) var en dansk arkitekt og professor ved Kunstakademiet 1950-68. Gift med væveren Ea Koch og far til Hanne Valeur (1929), Søren Koch (1932 - 2012) og Mogens Svend Koch (1943).

Koch var 1925-32 ansat på henholdsvis Carl Petersen, Ivar Bentsen og Kaare Klints tegnestuer, hvor han lærte at arbejde med principperne bag den danske funktionelle tradition: respekt for opgavens funktionskrav, enkelhed i formgivningen, brug af tidligere generationers erfaringer samt anvendelsen af ofte materialebestemte modulenheder. Af hans værker kan nævnes tilbygningerne til Landbohøjskolen på Frederiksberg (1945-68 sammen med Steen Eiler Rasmussen), mens Byggereolen (1928) og Klapstolen (tegnet 1932, produceret fra 1960) er eksempler på hans møbelkunst. Koch er også kendt for kirkerestaureringer. 1938 modtog han Eckersberg Medaljen, 1938 for restaurering af C.F. Hansens Haus Baus i Altona, C.F. Hansen Medaillen og 1964 Snedkerlaugets årspris.

Koch blev Ridder af Dannebrogordenen 1954, Ridder af 1. grad 1963 og Kommandør 1969.

Mogens Koch design i dag 
I dag har mange videreudviklet på hans originale designs. Især reolkassen er blevet taget op, og er blevet nyfortolket, mange gange. Den sælges i dag af flere forskellige firmaer, som hver især har sat deres præg på det originale produkt, og som så sælger det som deres eget.

Eksterne henvisninger 
 
 

Arkitekter fra Danmark
Ansatte ved Kunstakademiets Arkitektskole
Modtagere af Eckersberg Medaillen
Personer fra Frederiksberg
Kommandører af Dannebrog
Personer i Kraks Blå Bog (afdøde)
Møbelarkitekter fra Danmark
Personer i Dansk Biografisk Leksikon
Danskere i 1900-tallet
Mogens
Medlemmer af Akademiraadet
Æresmedlemmer af Det Kongelige Akademi for de Skønne Kunster
Kunstnere på finansloven (afdøde)
Professorer fra Det Kongelige Danske Kunstakademi
Hugo Gyldmark

Hugo Gotfred Skovgaard Gyldmark f. Nielsen (28. juni 1899 i København – 7. september 1971 smst) var en dansk komponist og orkesterleder.

Hugo Gyldmark var søn af skuespilleren Oscar Nielsen og blev blev født som den 3. i en søskendeflok på fire brødre, der alle blev musikere. Hugo spillede cello, og hans første engagement som orkestermusiker fik han allerede som 15-årig i Nakskov. Tilbage i København dannede han sammen med brødrene Leonard og Sven Gyldmark-trioen, der bl.a. spillede til stumfilmforevisninger. Han optrådte også under navnet Sid Merriman.

Eksterne henvisninger 
 
 archive.org - Tænk om det var verden der gik under Lydfil med Eddie Russell, Sven Møller Kristensen, Sid Merrimann og Bernhard Christensen.

Komponister fra Danmark
Amu Darja

Amu-Darja (Амударья), i oldtiden Oxus, er en 2.400 km lang flod i Centralasien. Den har sit udspring i opstår i Pamirbjergene og flyder mod nordvest mod Aralsøen. Den har et afvandingsområde på 534.739 km².

Den danner grænsen mellem Afghanistan og Tadsjikistan, og går også gennem Usbekistan. Der er brugt så meget vand til kunstvanding, at den ikke længere når Aralsøen, som er ved at udtørre.

Se også 
 Transoxanien

Vandløb i Afghanistan
Vandløb i Tadsjikistan
Vandløb i Usbekistan
Scissor Sisters

Scissor Sisters er en amerikansk popgruppe, som blev dannet i 2001 med udgangspunkt i New Yorks klub- og bøssemiljø af sangerne Jake Shears og Ana Matronic, bassist og keyboardspiller "Babydaddy" (egl. Scott Hoffman), guitarist Del Marquis (egl. Derek Gruen) samt trommeslager Paddy Boom (egl. Patrick Seacor). Scissor Sisters slog igennem med festlige koncerter og en effektiv blanding af disko og popballader på debutalbummet Scissor Sisters (2004). Gruppen gav velkendte stilistiske udtryk lånt fra bl.a. Elton John, Bee Gees og David Bowie en forfriskende overstrygning og skabte en campet scenestil med inspiration fra fra dragshows, performanceart og musikteater. Kraftig turneaktivitet, remixes, flirten med det dekadente og androgyne samt det andet album, Ta-Dah (2006), holdt gruppen på toppen af poppen med sin retrolyd.

Diskografi

Albums 
 Scissor Sisters (2004)
 Ta-Dah (2006)
 Night Work (2010)
 Magic Hour (2012)

Singler 
 Electrobix (2002)
 Laura (2003)
 Comfortably Numb (2004)
 Take Your Mama (2004)
 Mary (2004)
 Fithy/Gorgeous (2005)
 I Don't Feel Like Dancin (2006)
 Land of a Thousand Words (2006)
 She's My Man (2007)
 Kiss You Off (2007)
 Fire with Fire (2010)
 Any Which Way (2010)
 Invisible Light (2010)
 Shady Love (vs. Krystal Pepsy) (Feat. Azezlia Banks) (2012)
 Only The Horses (2012)
 Baby Come Home (2012)
 Let's Have a Kiki (2012)

Referencer

Eksterne henvisninger 

Officiel hjemmeside
 

Popgrupper fra USA
Har spillet på Roskilde Festival
Joe Louis

Joe Louis (født Joseph Louis Barrow 13. maj 1914, død 12. april 1981) med tilnavnet The Brown Bomber var en amerikansk bokser, der er en af de mest legendariske sværvægtsboksere gennem tiden. Han var verdensmester i perioden 1937-1949, hvor han opgav titlen og trak sig tilbage.

Louis boksede sin første professionelle kamp i 1934, hvor han på to minutter besejrede den norsk-amerikanske bokser Jack Kracken. Louis vandt VM-titlen i 1937 med knockoutsejr over James J. Braddock (1905-74). Han besejrede en række af de bedste boksere, forsvarede titlen 25 gange og trak sig ubesejret tilbage i 1949. I 1950 gjorde han comeback, men tabte titelkampen til Ezzard Charles (1921-75). I sin sidste kamp samme år blev han slået ud i 8. omgang mod den senere verdensmester Rocky Marciano. Louis' værdige optræden og hans tilintetgørende punch i begge næver har skaffet ham plads blandt sportshistoriens største helte; han er begravet på militær- og æreskirkegården Arlington National Cemetery i Washington.

Reference

Eksterne henvisninger 

Boksere fra USA
Verdensmestre i sværvægtsboksning
Boksere i International Boxing Hall of Fame
Keld Pedersen

Keld Pedersen (21. december 1913 i København – 23. marts 2002 i Nærum) var lærer og sløjdmand.

 1935 lærereksamen fra Frederiksberg Seminarium
 1936 sløjdlærereksamen fra Dansk Sløjdlærerskole
 1937 faglærereksamen i geografi
 1935-1950 lærer ved Gentofte kommunale skolevæsen (Bakkegårdsskolen)
 1943-1950 assistent og kursusleder ved Dansk Sløjdlærerskole
 1950-1966 forstander for Dansk Sløjdlærerskole i København
 1950-1981 sløjdinspektør
 1976-2002 medlem af bestyrelsen for Dansk Skolesløjds Forlag

I 1950 blev Keld Pedersen konstitueret i stillingerne som statens sløjdinspektør og sløjdskoleforstander; den endelige udnævnelse fulgte i 1953. Han bestred begge stillinger indtil 1966, hvor han afgav forstanderstillingen, der blev mere krævende, fordi skolen fra at have tilbudt feriekurser overgik til helårsundervisning. Keld Petersen fortsatte i stillingen som sløjdinspektør, til han blev pensioneret.

Keld Pedersen var bestyrelsesmedlem i Dansk Sløjdlærerforening 1948-1954, og han var redaktør af foreningens medlemsblad Dansk Skolesløjd 1949-1954.

Keld Pedersen har udgivet mange bøger og artikler om sløjd. Hans bog "Håndbog i sløjd, træbearbejdning" anvendes stadig i sløjdlæreruddannelsen og som håndbog i sløjdsalene.
Hans betydning ligger ikke mindst i hans virke som sløjdinspektør. Han var en af dem, der var for en tilnærmelse mellem Dansk Sløjd og Askov Sløjd. 
Han var en af de første til at tage metalsløjd op ved siden af træsløjden, og han var involveret i nye tiltag som fx motorlære, og han dyrkede sløjdforbindelser ud over landets grænser.

Ved sin afgang som sløjdskoleforstander i 1966 fik Keld Pedersen tildelt Dannebrogsordenen.
Han er blevet betegnet som en meget beskeden mand, og når han i embeds medfør kom på besøg som sløjdinspektør, optrådte han altid som vejleder og kollega med venlighed over for sløjdlærere. Han havde udpræget gode samarbejds- og diplomatiske evner.

Kilder og henvisninger 
 Dansk Skolesløjd nr. 4, 1973, s.69-70.
 Nekrolog og dødsannonce i Politiken 26. marts 2002
 Mindeord: Keld Pedersen af Benny Gaarde i Politiken 26. april 2002
 Chr. E. Thagesen: Modeludvalget 1938-1991 (fotokopieret skrift)
 Kraks Blå Bog
 Dansk Skolesløjds Forlag
 Foto: Keld Pedersen i samlingen Sløjdhistoriske personer.

Sløjd
Skolefolk fra Danmark
Riddere af Dannebrog
Danskere i 1900-tallet
Personer i Kraks Blå Bog (afdøde)
Joseba Beloki

Joseba Beloki (født 12. august 1973) er en spansk, tidligere professionel cykelrytter.

Han begyndte sin professionelle karriere i 1998 på det baskiske hold Euskadi. I 2000 gik han over til Festina.

Han blev nummer tre sammenlagt i Tour de France 2000 og i 2001, og nummer to i 2002. I tillæg blev han i 2002 nummer tre i Vuelta a España og vandt Katalonien Rundt i 2001.

Under 9. etape af Tour de France 2003, da han lå som nummer to sammenlagt, styrtede Beloki på en glat og varm vejbane og fik flere brud.

Efter denne skade kom han aldrig tilbage til sin gamle form og stoppede sin karriere i 2006.

Referencer

Eksterne henvisninger 

Mandlige cykelryttere fra Spanien